यसायाह 56 Awadhi Bible: Easy-to-Read Version (ERV-AWA)
सबहिं जातियन यहोवा क अनुसरण करिहीं
56 यहोवा इ सबइ बातन कहे रहा, “सब लोग क साथ उहइ काम करा जउन निआव स पूर होइ। काहेकि मोर उद्धार हाली ही तोहरे पचन्क लगे आवइ क अहइ। सारे संसार मँ मोर छुटकारा हाली ही परगट होइ।” 2 अइसा मनई जउन सबित क दिन क पालन एका बिना दूसित कइ भए करत ह अउर उ मनई जउन बुरा नाहीं करी आसीर्बाद पाइहीं।
3 उ गैर यहूदी लोग जउन यहोवा क लोगन मँ सामिल होइ पसन्द करत ह। अइसे मनइयन क इ नाहीं कहइ चाही: “यहोवा मोर संग आपन ‘वास्वित’ लोगन अलग थलग जइसा बेउहार करब्या। उ असल मँ मोका आपन अपना लोगन मँ स एक क रूप मँ स्वीकार नाहीं करब्या!” कउनो हिंजड़े क इ नाहीं कहइ चाही: “मइँ काठे क एक झुरान टुका हउँ अउर मइँ कउनो गदेला क बाप नाहीं बन सकब।”
4 एन हिंजड़न क अइसी बातन नाहीं कहइ चाही काहेकि यहोवा कहे रहा: “एनमाँ स कछू हिंजड़े सबित क नेमन क पालन करत हीं अउर जउन मइँ चाहत हउँ, उ पचे वइसा ही करइ चाहत हीं। उ पचे सच्चे मन स मोरी वाचा क पालन करत हीं। 5 एह बरे मइँ आपन मंदिर मँ ओनके बरे यादगार क एक ठु पाथर लगाउब। मोरे नगर मँ ओनके नाउँ क याद कीन्ह जाइ। हाँ! मइँ ओनका पुत्र-पुत्रियन स भी कछू अच्छा देबउँ। ओन हिंजड़न क मइँ एक नाउँ देबउँ जउन सदा-सदा बना रही। मोर लोगन स उ पचे काटिके अलग नाहीं कीन्ह जइहीं।”
6 कछू अइसे लोग जउन यहूदी नाहीं अहइँ, अपने आप क यहोवा स जोरिहीं। उ पचे अइसा एह बरे करिहीं कि यहोवा क सेवा अउर यहोवा क नाउँ क पिरेम कइ पावइँ। यहोवा क सेवक बनइ बरे उ पचे खुद क ओहसे जोड़ लेइही। उ पचे सबित क दिन क उपासना क एक बिसेस दिन क रूप मँ माना करिहीं अउर उ पचे मोर करार क गंभीरता स पालन करिहीं। 7 यहोवा कहत ह, “मइँ ओन लोगन क आपन पवित्तर पर्वत पइ लिआउब। आपन पराथना भवन मँ मइँ ओनका आनन्द स भरि देब। उ पचे जउन भेंट अउर बलियन मोका अर्पित करिहीं, मइँ ओनसे खुस होब। काहेकि मोर मंदिर सबहिं रास्ट्रन क लोगन क पराथना क घर कहावा जाइ।” 8 इ उह अहइ जउन मोर सुआमी करत ह,
“मइँ उहइ हउँ जउन देस निस्कासित कीन्ह भवा इस्राएलियन क जेका सताया गवा अहइ एकट्ठा किहेउँ ओनकर संग ओन सबहिं बिदेसियन क जोड़इ जउन बिदेसियन ओकर संग एकट्ठा भए अहा।”
9 हे वन क पसुओ।
तू पचे सबहिं खइया पइ आवा।
10 इ सबइ धरम क रखवारे (नबी) सबहिं नेत्रहीन अहइँ।
ओनका पता नाहीं कि उ पचे का करत अहइँ।
उ पचे उ गूँगे कुकुर क नाई अहइँ जउन नाहीं जानत कि कइसे भौवंा जात ह
उ पचे धरती पइ लउटत हीं अउर सोइ जात हीं।
हाय! ओनका नींद पियारी अहइ।
11 उ सबइ लोग अइसे अहइँ जइसे भुखान कुकुर होइँ।
जेनका कबहुँ भी तृप्ति नाहीं होत।
उ पचे अइसे चरवाहन अहइँ जेनका पता तलक नाहीं कि उ पचे का करत अहइँ?
उ पचे ओकर आपन ओन भेड़िन जइसे अहइँ
जउन आपन रास्ता स भटकके कहूँ खोइ गइन।
उ पचे लालची अहइँ ओनका तउ बस आपन पेट भरब भावत ह।
12 उ पचे कहा करत हीं,
“आवा तनिक दाखरस ल्या
अउर ओका पिआ यव सुरा भरपेट पिआ।
हम भियान भी इहइ करब,
भियान तनिक अउर जियादा पिअब।”
eng_Latn hin_Deva awa_Deva bho_Deva awa_Deva awa_Deva awa_Deva mar_Deva mar_Deva awa_Deva awa_Deva bho_Deva awa_Deva hin_Deva awa_Deva awa_Deva awa_Deva awa_Deva bho_Deva bho_Deva awa_Deva awa_Deva awa_Deva awa_Deva bho_Deva